《和东观群贤七夕临泛昆明池》
唐代·任希古

秋风始摇落，秋水正澄鲜。飞眺牵牛渚，激赏镂鲸川。

岸珠沦晓魄，池灰敛曙烟。泛查分写汉，仪星别构天。

云光波处动，日影浪中悬。惊鸿絓蒲弋，游鲤入庄筌。

萍叶疑江上，菱花似镜前。长林代轻幄，细草即芳筵。

文峰开翠潋，笔海控清涟。不挹兰樽圣，空仰桂舟仙。

作者简介：任希古，字敬臣，棣州（今山东阳信县）人。唐朝大臣，文学家。生卒年均不详，约唐太宗贞观末年（公元650年）前后在世。五岁丧母，哀毁天至，刻志从学。年十六，刺史崔枢欲举秀才，自以学未广，遁去。又三年，卒业，举孝廉。永徽初年，与郭正一、崔融等同为薛元超所荐，授著作局正字。父丧服终，迁秘书郎。虞世南甚器其人，召为弘文馆学士，俄授越王（李贞）府西阁祭酒，许王（李素节）文学。后复为弘文馆学士，终官太子舍人。著有文集十卷传于世，留世诗文仅六篇。